*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*1. számú előterjesztés*

Bátaszék Város Önkormányzat Képviselő-testületének 2022. január 26-án

1. órakor megtartandó ülésére

Tájékoztató a városi köztemető 2021. évi üzemeltetésével összefüggő bevételekről, kiadásokról, a 2022. évi Üzemeltetési és Fejlesztési Tervének elfogadása, fejlesztési költségek meghatározása

|  |
| --- |
| **Előterjesztő:** Nyakas Gábor Panteon Kft. ügyvezető  **Készítette** : Nyakas Gábor Panteon Kft. ügyvezető    **Törvényességi ellenőrzést végezte:** ----------------------  **Tárgyalja:**  PG Bizottság: 2022. 01. 25. |

***Tisztelt Képviselő-testület!***

A városi köztemetőt üzemeltető Kft.-vel megkötött kegyeleti közszolgáltatási szerződés 8.8. pontja értelmében a Kft. köteles tanúsítvány formájában részletes kimutatást készíteni az üzemeltetés és a fenntartás tárgyévi bevételeiről, kiadásairól és erről megbízót írásban tájékoztatni tárgyévet követő év március 31-éig. Amennyiben az üzemeltetés és a fenntartás elfogadott bevételt meghaladó kiadással jár, úgy az erről szóló számlát a tanúsítvánnyal együtt jogosult benyújtani.

A városi köztemetőt üzemeltető Panteon Kegyeleti Szolgáltató Kft. 2021-re vonatkozóan elkészítette az üzemeltetésel kapcsolatos kimutatását, valamint az előírt tanúsítványt. A mellékletekből is látható, hogy a kiadások az elmúlt évben 1 millió forinttal emelkedtek a 2020. évihez képest. Ennek 2 fő összetevője volt, csőtörés volt a fogyasztásmérő után, ahol jelentős mértékű víz folyt el, valamint 50 m3-el több hulladékot kellett elszállítani az év során.

Az egyéb kiadások (temetőgondnoki bér, üzemanyag, szemétszállítás, gáz, elektromos áram, javítási kiadások) vonatkozásában az előző évihez hasonló volt a kiadás.

A temetői bevételek bruttó 1,5 millió forinttal emelkedtek az előző évihez képest, de a bevételek még így sem fedezik a kiadásokat, Bátaszék Város Önkormányzatának bruttó 1.091.523 Ft-ot kell különbözetként megfizetni. (2020-as év vonatkozásában ez az összeg 1.654.369 Ft volt.)

Bátaszék Város Önkormányzat Képviselő Testülete a 346/2020. (XII.18) önkormányzati határozatával döntött a kegyeleti szolgáltatást végző vállalkozóról, melynek értelmében 2021. január 1 – 2025. december 31-ig ismételten a Panteon Kegyeleti Szolgáltató Kft-t bízza meg a feladattal.

A Kft. ügyvezetője elkészítette a városi temető 2022. évi üzemeltetésére tett fenntartási-üzemeltetési javaslatait is. Az üzemeltető az általános üzemeltetési feladatokon felül tovább szorgalmazza a növényzet ápolását, zöldítési, fásítási teendőket, valamint javaslatot tesz az Önkormányzat részére a Lajvér patak felöli rész feltöltésének folytatására, a temető északi kapuja és a ravatalozó közötti összekötő út kialakításának folytatására, valamint a ravatalazónál a padok cseréjére.

A fentiekre figyelemmel az alábbi határozati javaslat elfogadását javasoljuk:

***H a t á r o z a t i j a v a s l a t :***

**a városi köztemető 2021. évi üzemeltetésével összefüggő bevételekről és kiadásokról szóló elszámolás és a 2022. évi fejlesztési célok jóváhagyására**

Bátaszék Város Önkormányzat Képviselő-testülete;

1. a városi köztemető 2021. évi üzemeltetésével összefüggő pénzügyi elszámolást

***aa) nettó 3 733 336.- Ft bevétellel***

***ab) nettó 5 116 412.- Ft elszámolható*** ***kiadással***

***ac) az elszámolási különbözetet – 1 383 076.- Ft nettó összeggel***

elfogadja, egyben a 2021. évben keletkezett fenntartási elszámolás kiadásait az önkormányzat. 2022. évi költségvetésében biztosítja a temetőt üzemeltető Panteon Kegyeleti Szolgálati Kft. részére oly módon, hogy a nettó 3 733 336 Ft bevétel kiszámlázása, illetve elszámolása mellett 2 430 780 Ft összeget feladat-ellátásra átadott pénzeszközként és nettó 2 685 632 Ft összeget számla ellenében térít meg a szolgáltatónak;

1. felkéri a város jegyzőjét, gondoskodjon az 1. pontban rögzített elszámolási különbözetnek *2022. március 31-éig* – a Panteon Kft. részére – történő átutalásáról;
2. az üzemeltető által javasolt 2022. évi fenntartási üzemeltetési feladatokat az alábbiak szerint határozza meg: 5 db gömbkőris beszerzését, a ravatalozónál lévő padok cseréjét, valamint a növényzet ápolásának, rendben tartásának folytatását.

*Határidő:* 2022. március 31. (az 1. és 2. pont esetében)

2022. szeptember 1. (a 3. pont esetében)

*Felelős*: Kondriczné dr. Varga Erzsébet jegyző

(a határozat megküldéséért)

*Határozatról értesül:* Panteon Kft., Szekszárd

Bátaszéki KÖH pénzügyi iroda

Bátaszéki KÖH Városüzemeltetési Iroda

Irattár